**Gândire critică și etică academică: eseul argumentativ**

**Deadline:** Eseul se va preda printat la ultimul seminar al fiecărei grupe

**Indicații generale:**

- Eseul trebuie să aibă între 3 și 4 pagini (neluând în considerare și bibliografia de final)

- Format: margini standard (2,5 cm), font Times New Roman, mărime 12, spațiere între rânduri de 1,5

- Redactare: formă narativă, succesiune de paragrafe (fără liniuțe/bullet-uri), note de subsol, bibliografie finală. Poate fi structurat pe secțiuni cu subtitluri (Introducere, Argument, Demontarea contraargumentului, Concluzie)

- Titlul prezintă tema cât mai clar și concis (nu e metaforic sau aluziv)

**Structura generală a eseului argumentativ:**

1) Titlu

2) Introducere: precizarea temei și a tezei (pro sau contra)

3) Argument pentru teza aleasă

4) Contraargument și demontarea lui

5) Concluzie

6) Bibliografie

**Teme posibile:**

Următoarele teme sunt doar sugerate. Puteți alege una dintre ele sau o altă temă față de care să puteți asuma o poziție pro sau contra (o teză), să argumentați în favoarea poziției alese și să demontați un contraargument care s-ar putea aduce acelei poziții.

Eutanasia (umană și/sau animală), clonarea (umană și/sau animală), discriminarea pozitivă, pedeapsa capitală, drepturile inteligenței artificiale, drepturile animalelor, etica mediului, veganismul sau vegetarianismul (motivații etice), legitimitatea restricțiilor sociale în pandemii, modificarea genetică (vegetală și/sau animală), testarea produselor (cosmetice și/sau medicale) pe animale, libertatea de expresie vs. cenzura în mediul digital, educația sexuală în școli, legalizarea căsătoriilor între persoanele de același sex, confidențialitatea datelor personale.

**Ce va fi punctat:**

1. Claritatea conceptuală și a limbajului folosit.

2. Înțelegerea temei, stăpânirea terminologiei.

3. Abilitatea de a formula, structura și demonta argumente.

N.B. Argumentele prin care vă susțineți teza sau prin care respingeți teza contrară trebuie să fie cât mai puternice.

4. Minime rigori de redactare: folosirea corectă a punctuației și a diacriticelor, respectarea normelor de citare (ghilimele), menționarea referințelor bibliografice în note de subsol, prezența bibliografiei finale (minim 3 referințe).

**Cum alegeți o poziție pro/contra sau o teză privind tema aleasă:**

Alegeți o temă care vă interesează și cu care vă simțiți confortabil conceptual (vezi temele sugerate).

Temă ≠ teză**.** Tezaare forma unui enunț (e o poziție pro/contra vis-a-vis de temă), iar adevărul ei se bazează pe anumite premise. Alegeți o teză pentru care se poate argumenta pro sau contra. Alegeți o teză suficient de specifică (trebuie să o apărați în maximum 3-4 pagini), nici vagă, nici prea ambițioasă, nici trivială.

**Exemple proaste**: Pro/contra existenței lui Dumnezeu (vag); Pro/contra capitalismului (amplu); Centurile de siguranță diminuează riscurile accidentelor (trivial)

**Structura eseului pe larg:**

**1. Titlu** (indică teza sau cel puțin tema; clar și concis, nu metaforic sau aluziv)

**2. Introducere** (Ce argumentez: care este teza? Cum argumentez: care este argumentul și contraargumentul?)

- Nu doar „Argumentez că X” ci, „Argumentez că X pe baza Y, Z etc.”

- Se poate preciza importanța, semnificația, relevanța tezei (dezbateri publice sau academice)

**3.** **Argumentul pentru teză**

- Cea mai substanțială secțiune

- Argument pe baza unor premise sau temeiuri (pot fi conceptuale, empirice, statistice etc.)

**4.** **Contraargumentul** **și răspunsul la contraargument**

- principalul contraargument prin care teza ar putea fi contracarată (parțial sau integral)

- demontarea contraargumentului (metoda poate fi conceptuală, empirică, statistică etc.)

**5. Concluzia** (Ce s-a argumentat? Cum s-a argumentat?)

- principalele etape ale argumentării

- nu mai mult de un paragraf

**6.** **Bibliografia finală**

- Conține toate sursele discutate în eseu: cărți, capitole, articole, site-uri

- În mod strict, sursele consultate se disting de cele discutate

- Pentru modul de citare în note de subsol și în bibliografia finală, puteți alege un format românesc (ex: al Academiei Române), formatul Chicago sau un alt format internațional – însă implementați formatul alesîn mod consecvent peste tot în eseu și în bibliografie

**Exemplu de format românesc** (în bibliografia finală numele precedă prenumele, separate prin virgulă):

CARTE: Michael Shermer, *De ce cred oamenii în bazaconii*, Humanitas, București, 2009.

ARTICOL: Laura Mulvey, „Visual Pleasure and Narrative Cinema”, în *Screen*, 16/3, 1975, pp. 6-18.

SITE: Yale University. “About Yale: Yale Facts.” URL: ˂https://www.yale.edu/about-yale/yale-facts˃, accesat la 1 Mai 2017.

**Exemplu format Chicago (https://www.chicagomanualofstyle.org/tools\_citationguide/citation-guide-2.html)**

În note de subsol:Smith 2016, 315-316 sau Grazer și Fishman 2015, 12.

CARTE:

Smith, Zadie. 2016. *Swing Time*. New York: Penguin Press.

Grazer, Brian și Charles Fishman. 2015. *A Curious Mind: The Secret to a Bigger Life*. New York: Simon & Schuster.

ARTICOL:

LaSalle, Peter. 2017. “Conundrum: A Story about Reading.” *New England Review* 38 (1): 95–109.

WEBSITE:

Google. 2017. “Privacy Policy.” Privacy & Terms. Modificat 17 Aprilie 2017. https://www.google.com/policies/privacy/.

Yale University. Nedatat. “About Yale: Yale Facts.” Accesat 1 May 2017. https://www.yale.edu/about-yale/yale-facts.

**Observații generale:**

1. Nu plagiați!

Orice parte pe care o copiați și o introduceți în eseu trebuie pusă între ghilimele („”). Trebuie indicată sursa fragmentului (fie în text, fie în notă de subsol) și trebuie menționată în bibliografie. Această normă privește nu doar citarea ci și parafrazarea (unde nu se folosesc ghilimele).

2. Stil:

Scrieți clar! Nu folosiți construcții și cuvinte pompoase. Scrieți propoziții scurte și fiți conciși. Reduceți la minimum figurile de stil în eseul argumentativ: întrebări retorice, aluzii, insinuări, metafore.

Test: dacă o propoziție ar suna ciudat într-o conversație, s-ar putea să nu fie scrisă bine.

3. Structurarea discursului:

În mod ideal, o propoziție ar trebui să exprime o singură idee. Un paragraf ar trebui să exprime un argument sau o parte de sine stătătoare a unui argument. Încercați să folosiți prima propoziție a unui paragraf ca introducere a argumentului acelui paragraf.